CELEX: 32014L0072
Language: el
Date: 2014-03-13 00:00:00
Title: Κατ' εξουσιοδότηση οδηγία 2014/72/ΕΕ της Επιτροπής, της 13ης Μαρτίου 2014 , για την τροποποίηση, με σκοπό την προσαρμογή στην τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τον μόλυβδο στα συγκολλητικά κράματα, στα φινιρίσματα επιφάνειας των ηλεκτρικών και των ηλεκτρονικών κατασκευαστικών στοιχείων και τα φινιρίσματα των πλακετών τυπωμένων κυκλωμάτων που χρησιμοποιούνται στα δομοστοιχεία ανάφλεξης και σε άλλα ηλεκτρικά και ηλεκτρονικά συστήματα ελέγχου του κινητήρα  Κείμενο που παρουσιάζει ενδιαφέρον για τον ΕΟΧ

20.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 148/78
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ 2014/72/ΕΕ ΤΗΣ ΕΠΙΤΡΟΠΉΣ
   της 13ης Μαρτίου 2014
   για την τροποποίηση, με σκοπό την προσαρμογή στην τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για τον μόλυβδο στα συγκολλητικά κράματα, στα φινιρίσματα επιφάνειας των ηλεκτρικών και των ηλεκτρονικών κατασκευαστικών στοιχείων και τα φινιρίσματα των πλακετών τυπωμένων κυκλωμάτων που χρησιμοποιούνται στα δομοστοιχεία ανάφλεξης και σε άλλα ηλεκτρικά και ηλεκτρονικά συστήματα ελέγχου του κινητήρα
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό, (1) και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαγορεύει τη χρήση μολύβδου στον ηλεκτρικό και στον ηλεκτρονικό εξοπλισμό που διατίθεται στην αγορά.
            
         
               (2)
            
            
               Τα δομοστοιχεία ανάφλεξης και άλλα ηλεκτρικά και ηλεκτρονικά συστήματα ελέγχου κινητήρων εσωτερικής καύσης, τα οποία πρέπει να συναρμολογούνται κοντά στα κινούμενα μέρη εργαλείων χειρός και τα οποία είναι απαραίτητα για τη λειτουργία του κινητήρα, εκτίθενται σε υψηλά επίπεδα κραδασμών και έντονη θερμική καταπόνηση. Αυτές οι αντίξοες περιβαλλοντικές συνθήκες απαιτούν τη χρήση μολύβδου. Ούτε η αντικατάσταση ούτε η εξάλειψη του μολύβδου σε αυτά τα κατασκευαστικά στοιχεία είναι τεχνικά εφικτή.
            
         
               (3)
            
            
               Οι κατασκευαστές χρειάζονται περισσότερο χρόνο για να επινοήσουν εναλλακτικές λύσεις χωρίς μόλυβδο που να είναι τεχνικά εφικτές και να αποδείξουν την αξιοπιστία τους. Η χρήση μολύβδου σε συγκολλητικά κράματα και σε φινιρίσματα επιφάνειας των ηλεκτρικών και των ηλεκτρονικών κατασκευαστικών στοιχειών και σε φινιρίσματα των πλακετών τυπωμένων κυκλωμάτων που χρησιμοποιούνται στα δομοστοιχεία ανάφλεξης και σε άλλα ηλεκτρικά και ηλεκτρονικά συστήματα ελέγχου του κινητήρα θα πρέπει συνεπώς να εξαιρεθεί από την απαγόρευση έως τις 31 Δεκεμβρίου 2018. Πρόκειται για μια σχετικά σύντομη μεταβατική περίοδο, η οποία είναι απίθανο να έχει δυσμενή αντίκτυπο στην καινοτομία.
            
         
               (4)
            
            
               Η οδηγία 2011/65/ΕΕ πρέπει, επομένως, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία το αργότερο την τελευταία ημέρα του έκτου μήνα μετά την έναρξη ισχύος της. Ανακοινώνουν αμέσως στην Επιτροπή το κείμενο των εν λόγω διατάξεων.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 13 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel ΒΑRROSO
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα III της οδηγίας 2011/65/ΕΕ προστίθεται το ακόλουθο σημείο 41:
      
         
                     «41
                  
                  
                     Ο μόλυβδος στα συγκολλητικά κράματα, στα φινιρίσματα επιφανείας των ηλεκτρικών και ηλεκτρονικών κατασκευαστικών στοιχειών και τα φινιρίσματα των πλακετών τυπωμένων κυκλωμάτων που χρησιμοποιούνται στα δομοστοιχεία ανάφλεξης και σε άλλα ηλεκτρικά και ηλεκτρονικά συστήματα ελέγχου του κινητήρα, τα οποία για τεχνικούς λόγους πρέπει να τοποθετούνται απευθείας επάνω ή μέσα στον στροφαλοθάλαμο ή τον κύλινδρο των φορητών κινητήρων εσωτερικής καύσης (κατηγορίες SH:1, SH:2, SH:3 της οδηγίας 97/68/EC του Ευρωπαϊκού Κοινοβουλίου και του Συμβουλίου (1)
                     
                  
                  
                     Λήγει στις 31 Δεκεμβρίου 2018
                  
               
      
         (1)  Οδηγία 97/68/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1997, για την προσέγγιση των νομοθεσιών των κρατών μελών σχετικά με τα ληπτέα μέτρα κατά της εκπομπής αερίων και σωματιδιακών ρύπων προερχόμενων από κινητήρες εσωτερικής καύσης που τοποθετούνται σε μη οδικά κινητά μηχανήματα (ΕΕ L 59 της 27.2.1998, σ. 1).»